Burjassot acull una jornada formativa sobre compra pública ètica en els Ajuntaments
2025-07-24

La Casa de Cultura de Burjassot acollirà, dimecres que ve 17 de febrer de 9.30 a 13 hores, una jornada formativa sobre la compra pública ètica en els Ajuntaments. Una jornada que arriba al municipi de la mà de la Coordinadora Valenciana ONGD i la Diputació de València.

“Compra pública ètica en els Ajuntaments. Com convertir les compres de les administracions en un acte de responsabilitat social i medi ambiental? Pas a pas” és el nom de la jornada en la qual s’ensenyarà als participants que la Compra Pública Ètica fa referència als contractes públics que introdueixen criteris ètics relatius al compliment de convencions internacionals i estàndards sobre condicions laborals dignes, salaris mínims, drets dels treballadors o la lluita contra el treball infantil, donant preferència en les seues compres a aquells proveïdors i productes que aposten per criteris o estàndards més exigents, com són els estàndards de Comerç Just.

Amb açò, aquest tipus de compra es converteix en una eina per a maximitzar els impactes socials positius dels subministraments i serveis que adquireixen les administracions públiques, i al mateix temps per a fomentar una major exigència en el respecte a les condicions laborals en tota la cadena de subministrament de les empreses proveïdores.

La jornada, que comptarà amb la figura de David Comet, responsable del programa de compra pública ètica de l’organització de Comerç Just Idees, es desenvoluparà en tres mòduls, Consum responsable i Comerç Just, la contractació pública responsable i el marc polític i legal de contractació pública i, finalment, la consideració de criteris ètics i de Comerç Just en contractes públics de serveis de càtering i subministrament d’aliments, productes, tèxtils i procedents de la fusta.

La Compra Pública Ètica és important en les administracions, ja que aquestes dediquen a la contractació sobre el 19% del PIB, convertint-les en el major contractant, per volum i influència, sobre els mercats i l’entorn.

L’assistència a la jornada pot confirmar-se en info@cvongd.org o bé cridant al 96 391 37 49. El programa complet de la mateixa es pot consultar en www.cvongd.org.